**Alės Rūtos veiklos metmenys: Dailiųjų menų klubas**

**Dalia Kuizinienė**

**VDU Lietuvių literatūros katedros profesorė,**

**Lietuvių išeivijos instituto vyresnioji mokslo darbuotoja**

Rašytoja Alė Rūta gyvendama Amerikoje, rūpinosi šeima, augino tris vaikus, dirbo įvairius darbus, tik savo laisvalaikį galėjo skirti kūrybai, visuomeninei ir kultūrinei veiklai. Dar gyvendama Detroite iškart aktyviai įsitraukė į visuomeninę veiklą: 1948–1949 m. buvo Detroito Lietuvių moterų meno bei kultūros draugijos pirmininkė, JAV leidžiamoje lietuvių spaudoje (dienraštyje „Draugas“, kultūros žurnale „Aidai“, Kanadoje leistame žurnale „Moteris“ ir kitur) Alė Rūta skelbdavo straipsnius, skirtus visuomeninio gyvenimo bei kultūros temomis, knygų bei spektaklių recenzijas, ilgus metus savaitgalius rašytoja skyrė darbui lituanistinėse mokyklose, 1950–1952 m. buvo Detroito lietuvių ateitininkų organizuotos mokyklos vedėja. Jau gyvendama Kalifornijoje rašytoja įsijungė į lietuvių bendruomenės veiklą, tris kadencijas ji buvo JAV Lietuvių rašytojų draugijos valdybos narė ir valdybos sekretorė. Kai su šeima persikėlė gyventi į Kaliforniją, Alė Rūta įsijungė į Los Angele veikusio Dailiųjų menų klubo sambūrio veiklą.

Dailiųjų menų klubas buvo įsteigtas Los Angeles 1956 metais poeto Bernardo Brazdžionio iniciatyva, sambūris jungė daugelį lietuvių mokslo ir kultūros žmonių: klubui priklausė jau minėtas Bern. Brazdžionis, rašytojas ir žurnalistas Bronys Raila, rašytojai Juozas Tininis ir Juozas Švaistas, Algirdas Gustaitis, Elena Tumienė, profesorius Mykolas Biržiška, archeologė, antropologė Marija Gimbutienė, dailininkas Antanas Rūkštelė, aktorius Gasparas Velička, kompozitorius Bronius Budriūnas ir kiti. Narių skaičius įvairavo: vienu metu siekė net apie 30 narių. Sambūris oficialiai pasirašė 1956 m. gegužės mėn. dailininko A. Rūkštelės parodos, įvykusios Los Angeles Šv. Kazimiero parapijos salėje, rengėju. O pirmasis klubo susirinkimas įvyko tų pačių metų birželio mėnesį.

Dailiųjų menų klubas (DMK) niekada nesiekė būti ar tapti kokiu meniniu sąjūdžiu. Jo tikslas – kelti ir aptarti lietuviškos meno kūrybos bei kultūros klausimus, juos svarstyti, bendrauti tarpusavyje, nepaisant to, kuriai meno krypčiai priklausai, nepaisant politinių ar pasaulėžiūrinių įsitikinimų. Poetas Bern. Brazdžionis buvo surašęs DMK klubo veiklos vidaus taisykles, kuriose buvo nurodyta, kad „klubo narius sudaro per eilę metų išsilaikęs branduolys, į kurį įeina menininkai ir jų žmonos (arba atvirkščiai). Naujas klubo narys kviečiamas ir priimamas visiems klubo nariams pritariant.“[[1]](#footnote-1) Klubo renginiai vykdavo vis kituose namuose, nes kiekvieno susibūrimo metu buvo išrenkamas vis kitas pirmininkas, kuriam priklausydavo sudaryti programą: pakviesti paskaitininkus arba surengti literatūros ar muzikos vakarą. Taip pat šeimininkai turėjo pasirūpinti ir vaišėmis.

Alės ir Edmundo Arbų šeima 1959 m. persikėlė gyventi į Kaliforniją. Jau 1960 m. Alė Rūta buvo pakviesta dalyvauti kompozitoriaus Broniaus Budriūno namuose vykusiame DMK renginyje. DMK metraštininkas Algirdas Gustaitis rašė: „Programoje su novele ir trumpa paskaita dalyvavo į Kaliforniją persikėlusi žinoma rašytoja beletristė Alė Rūta.“[[2]](#footnote-2) Vakaro metu pagerbiant viešnią buvo atlikta kompozitoriaus Broniaus Budriūno daina, sukurta Alės Rūtos eilėraščio „Šauksmas“ žodžiais. Kūrinį atliko solistė Liucija Zoskienė, akomponavo pats kompozitorius. Tais pačiais metais Alė Rūta buvo pakviesta tapti DMK nare. Pagal visas tradicijas būsimasis narys turėjo skaityti paskaitą, pristatyti tam tikrą savo credo, jam oponuodavo, komentuodavo, diskutuodavo jau esantis klubo narys. Tam, kad naujasis narys būtų priimtas į sambūrį, „už“ turėjo balsuoti visi klubo nariai.

Alė Rūta stodama į DMK 1960 m. pristatė savo credo, skaitė paskaitą apie kūrybą, poezijos misiją įterpdama savo poezijos posmus. „Mėginu įrėminti bent šiuolaikinį jausmą, artimą credo, kuris išryškėja tik ilgų metų darbuose ir kurį mes pilnai išreiškiame tik visu savo gyvenimu.

Tikiu amžina Tiesa ir grožiu,

Ir žmogum, kuris kuria.

Tikiu ilgesiu ir laime grožy

Ir žmogaus kūrėjo vienatve.

Tikiu skausmo spindesiu

Visų tikėjimų viršūnėj,

kuris mus paklydusius,

į versmę Amžinos Tiesos atves. [[3]](#footnote-3)

Savo paskaitoje rašytoja akcentavo, kad jokie menų klubai nepadaro žmogaus kūrėju. Jos manymu, visi Dailiųjų menų klubo nariai yra „kovotojai su kasdienybe, už grūdelius laiko būti sau žmonėmis, kovotojai už grūdelį tiesos ir grožio.“ Rašytojas J. Tininis šiame DMK susibūrime buvo jos oponentas, savo komentarais įtraukęs į diskusiją apie kūrybą ir kitus klubo narius. Vienbalsiai Alė Rūta buvo priimta į DMK, kiek vėliau į klubą įstojo ir jos vyras architektas, dailininkas Edmundas Arbas.

Visą straipsnį skaitykite žurnale

1. Bern. Brazdžionis. Los Angeles Dailiųjų menų klubas (Metmenys klubo vidaus tvarkai ir istorijai). Mašinraštis. VDU Lietuvių išeivijos instituto archyvas. [↑](#footnote-ref-1)
2. Gustaitis Algirdas. Dailiųjų menų klubas (1956-2000). Vilnius: Spauda, 2002. [↑](#footnote-ref-2)
3. Alės Rūtos paskaitos rankraštis yra skelbiamas knygoje: Gustaitis Algirdas. Dailiųjų menų klubas (1956-2000). Vilnius: Spauda, 2002, p. 250. [↑](#footnote-ref-3)